C 47/114
HU
Az Európai Unió Hivatalos Lapja
2023.2.7.
2022. július 6., szerda
80.
üdvözli a háborús bűnökkel kapcsolatos eljárásokra vonatkozó, a 2021 és 2026 közötti időszakra szóló nemzeti stratégia elfogadását, valamint az annak keretébe tartozó tevékenységekkel kapcsolatban a különféle szervek és jelentéstételi mechanizmusok révén a közelmúltban megkezdett munkát; hangsúlyozza a stratégia átlátható és inkluzív végrehajtásának fontosságát; sürgeti a szerb hatóságokat, hogy határozottan lépjenek fel az elítélt háborús bűnösök dicsőítése ellen, és hagyjanak fel minden olyan megosztó retorikával és intézkedéssel, amely aláássa a szomszédos országok sérthetetlenségét, valamint veszélyezteti a regionális stabilitást és megbékélést; sürgeti a szerb hatóságokat, hogy tanúsítsanak valódi elkötelezettséget a háborús bűnökkel kapcsolatos ügyek kivizsgálása és bíróság elé vitele iránt; megismétli, hogy Európában nincs helye a népirtás tagadásának; 81. hangsúlyozza a háborús bűnökkel és az eltűnt személyekkel kapcsolatos regionális együttműködés fontosságát, és felhívja a szerb hatóságokat, hogy ítéljék el a gyűlöletbeszéd minden formáját, a megfélemlítő kampányokat, valamint a népirtás, az emberiesség elleni bűncselekmények és a háborús bűncselekmények nyilvános helyeslését és tagadását; sajnálja, hogy egyes szerb hatóságok és néhány szerb politikus továbbra is tagadja a srebrenicai népirtást; felhívja a hatóságokat, hogy biztosítsák a háborús bűncselekményekkel kapcsolatos bírósági tárgyalások folytatását, helyi szinten is, valamint hogy biztosítsák az igazságszolgáltatást az áldozatok számára a háborús bűnökről hozott bírósági ítéletek elismerése és tiszteletben tartása, a háborús bűncselekmények büntetlensége elleni küzdelem, az eltűnt személyek ügyeinek kivizsgálása, a sírhelyek felderítése révén, valamint a hazai ügyészek támogatásával az elkövetők felelősségre vonása terén; 82. tiltakozik az elítélt háborús bűnösök, például Veselin Šljivančanin, Dragoljub Ojdanić és Nikola Šainović növekvő médiajelenléte ellen, melynek keretében a szerbiai nemzeti kisebbségekkel szembeni gyűlöletet és intoleranciát hirdetik; 83. felhívja az Uniót és szövetségeseit, hogy még jobban erősítsék meg a megbékélésre irányuló munkát; üdvözli az uniós szövetségesek megújított elkötelezettségét, különösen az Egyesült Államok, az Egyesült Királyság és Németország nyugat-balkáni különmegbízottjainak kinevezését, és felszólítja őket, hogy a befolyás erősítése, valamint a koherens tanácsadás és támogatás biztosítása érdekében folytassanak szoros együttműködést és koordinációt az uniós megbízottal; 84. megismétli, hogy támogatja azt a kezdeményezést, hogy létrehozzák a volt Jugoszláviában elkövetett háborús bűncselekményeket és az emberi jogok megsértésének más súlyos eseteit vizsgáló regionális tényfeltáró bizottságot (RECOM); 85. üdvözli a teljes Nyugat-Balkánra kiterjedő barangolásmentes övezet megvalósításának 2021. július 1-jei elindítását, amely javítja az összeköttetéseket, továbbá kézzelfogható és konkrét előnyöket biztosít a régió polgárai és vállalkozásai számára; üdvözli az Unió tisztviselői és a nyugat-balkáni országok vezetői által aláírt brdói nyilatkozat elfogadását, amely elismeri ennek az eredménynek a jelentőségét; sürgeti a Tanácsot és a Bizottságot, hogy működjenek együtt a nyugat-balkáni országok hatóságaival a Nyugat-Balkán és az Európai Unió közötti barangolási díjak eltörlése érdekében; 86. sürgeti a szerb hatóságokat, hogy egyértelműen támogassák egy közös regionális piacnak a berlini folyamat keretében történő létrehozását, az ugyanis ugródeszka az uniós csatlakozás felé vezető úton; hangsúlyozza, hogy a Nyugat-Balkánon működtetett valamennyi regionális gazdasági együttműködési rendszernek inkluzívnak és mind a hat ország számára elfogadhatónak kell lennie, egyenlő alapon biztosítva az együttműködést közöttük, ugyanakkor tovább erősítve igazodásukat az uniós normákhoz és vívmányokhoz; Társadalmi-gazdasági reformok 87. üdvözli a működő piacgazdaság kialakítása terén elért eredményeket, jóllehet az állam megőrzi erős befolyását, valamint üdvözli azt is, hogy többek között időben hozott költségvetési és pénzügyi támogató intézkedésekkel sikeresen enyhítették a Covid19-válság gazdaságra gyakorolt hatását; mindazonáltal felhívja a szerb hatóságokat, hogy gondoskodjanak a járványhoz kapcsolódó célzott támogatásról a kiszolgáltatott háztartások és vállalkozások számára; megjegyzi, hogy az Unió továbbra is alapvető támogatást nyújt Szerbia társadalmi-gazdasági fellendüléséhez és az azonnali egészségügyi szükségletekhez, beleértve egy 10 millió eurós kiegészítő támogatást is; 88. aggodalommal veszi tudomásul, hogy nem vizsgáltak ki egyet sem az előző jelentésben említett, oknyomozó újságírók által megfogalmazott állítások közül a Covid19-statisztikák politikai célú kormányzati manipulációjával kapcsolatban; hangsúlyozza, hogy a bizalom és az átláthatóság különösen fontos a kormány részéről a Covid19 elleni küzdelemben tett erőfeszítések során, ezért sürgeti a szerb kormányt, hogy minden vonatkozó statisztikai adatot bocsásson az állampolgárok rendelkezésére; 89. megjegyzi, hogy a javulás ellenére a munkaerőpiac még mindig strukturális problémákkal, valamint demográfiai és migrációs kihívásokkal küzd; felhívja Szerbiát, hogy javítsa a nők munkaerőpiaci helyzetét, valamint hogy az oktatást és a képzést még inkább igazítsa a munkaerőpiaci igényekhez, különösen a szakoktatás és szakképzés területén, továbbá a digitális átálláshoz kapcsolódóan;